**ELŐTERJESZTÉS**

Tiszavasvári Város Önkormányzata

Képviselő-testületének

**2022. június 30-án**

tartandó rendkívüli ülésére

**Az előterjesztés tárgya**: **Nem közművel összegyűjtött háztartási szennyvíz begyűjtésére irányuló közszolgáltatási szerződés utólagos jóváhagyása**

**Melléklet:** közszolgáltatási szerződés a határozat-tervezet mellékleteként

**Az előterjesztés előadója:** Szőke Zoltánpolgármester

**Az előterjesztés témafelelőse:** Gazdagné dr. Tóth Marianna önkormányzati és jogi osztályvezető

**Ügyiratszám:** TPH/94-…./2022.

**Az előterjesztést véleményező bizottságok a hatáskör megjelölésével:**

A rendkívüli ülésen tárgyalandó előterjesztéseket a bizottságoknak nem kell tárgyalnia, a képviselő-testület a bizottsági vélemények nélkül dönt az előterjesztésekről.

**Az ülésre meghívni javasolt szervek, személyek:**

|  |  |  |
| --- | --- | --- |
|  |  |  |

Egyéb megjegyzés:

Tiszavasvári, 2022. június 28.

**Gazdagné dr. Tóth Marianna**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**ELŐTERJESZTÉS**

**- a Képviselő-testülethez -**

**Nem közművel összegyűjtött háztartási szennyvíz begyűjtésére irányuló közszolgáltatási szerződés utólagos jóváhagyásáról**

**Tisztelt Képviselő-testület!**

**Tiszavasvári Város Önkormányzata és a Hajdúkerületi és Bihari Víziközmű Szolgáltató Zrt. között,** a nem közművel összegyűjtött háztartási szennyvíz begyűjtésére megkötött **közszolgáltatási szerződés** – a szolgáltató részéről történő felmondás miatt – **2022. március 31. napjával megszűnt.**

Az egyes közszolgáltatások ellátásáról és az ezzel összefüggő törvénymódosításokról szóló 2013. évi CXXXIX tv. 3/F. §   (1) bekezdése értelmében: „Ha a **települési önkormányzat** a nem közművel összegyűjtött háztartási szennyvíz begyűjtési közszolgáltatás (a továbbiakban: közszolgáltatás) ellátását a vízgazdálkodásról szóló 1995. évi LVII. törvény (a továbbiakban: Vgtv.) 44/F. és 44/G. §-ában foglaltak szerint **nem biztosítja vagy a közbeszerzési eljárás eredménytelensége miatt az nem biztosítható**, a települési önkormányzat e körülmény bekövetkezéséről haladéktalanul, de legfeljebb 3 napon belül tájékoztatja az állami szervet.

Fentiek alapján közbeszerzési eljárás lefolytatása szükséges a közszolgáltatás vonatkozásában, azonban annak lefolytatásáig is gondoskodni kell a feladat ellátásáról, mely közérdekű szolgáltató kijelölésével biztosítható.

Az illetékes hatóság értesítése fentiekre tekintettel megtörtént, melynek eredményeként a **Hajdú-Bihar Megyei Katasztrófavédelmi Igazgatóság** 35900/3247-24/2022.alt. határozatával **Tiszavasvári településen a nem közművel összegyűjtött háztartási szennyvíz ideiglenes begyűjtésének ellátására közérdekű szolgáltatóként a NYÍRSÉGVÍZ Zrt-ét jelölte ki.** Az ideiglenes begyűjtési ellátás megkezdésének időpontja és az ellátás időtartama: **2022. június 3. napjától az új közszolgáltatási szerződés megkötéséig, de legfeljebb 2023. június 30.**

A kijelölő hatóság határozatának f) pontja meghatározza, hogy az Önkormányzat, mint ellátásért felelős **haladéktalanul írásban köteles megállapodni** a kijelölt közérdekű szolgáltatóval az ideiglenes begyűjtés elvégzéséről, tartalmáról. A közszolgáltatási szerződés a határozat-tervezet mellékletét képezi. Fontos kiemelni, hogy a szerződés alapján az **önkormányzat kötelezettsége a Szolgáltató által végzett közszolgáltatás – felhasználók által meg nem térített – ellenértékének megfizetése**. Erre vonatkozóan kiadás nem került betervezésre az önkormányzat költségvetésébe. (A korábbi szolgáltató tájékoztatása szerint a kialakult gyakorlat az volt, hogy a felhasználók által meg nem térített díjkülönbözetet a HBVSZ Zrt. gazdálkodta ki, azt nem számlázta tovább az önkormányzatok felé.)

Az egyes közszolgáltatások ellátásáról és az ezzel összefüggő törvénymódosításokról szóló 2013. évi CXXXIX tv. 3/F. §   (7) bekezdése értelmében a nem közművel összegyűjtött háztartási szennyvíz begyűjtésére vonatkozó **nem rendszeres közszolgáltatás ellátása során felmerülő, közszolgáltatás díjából meg nem térülő indokolt költségeket a központi költségvetés fedezi. Az indokolt többletköltség igénylésével és elszámolásával kapcsolatos feladatok ellátásában az ellátásért felelős települési önkormányzat közreműködik.**

A közszolgáltatási szerződés is rögzíti, hogy a közszolgáltató a kijelölő határozatban foglalt díjat meghaladó, indokolt többletköltségeinek fedezetére támogatási igényt nyújthat be a Belügyminisztériumhoz a Magyar Energetikai és Közmű-szabályozási Hivatalon keresztül.

A közszolgáltató elkészítette és benyújtotta (2022. 06. 20. napján) a Magyar Energetikai és Közmű-szabályozási Hivatal részére a többletköltségei (a közszolgáltató naptári évekre lebontott többletköltség igénye: 2022.06.03.-2022.12.31 közötti időszakra 2.349.550,-Ft, a 2023.01.01.-2023.06.30. közötti időszakra 2.059.339,-Ft) megtérítése iránti igényét, mely az előírt 5 napon belül önkormányzatunk részéről is megerősítésre került. Az igény benyújtásához többek között aláírt közszolgáltatási szerződésre volt szükség, emellett még számos dokumentum (pl.: a szolgáltató 2021. évi beszámolója, a könyvvizsgálói jelentése, főkönyvi kivonatok, költségszámítás módszertana, a közszolgáltatás bemutatása, önköltségszámítási szabályzat, számviteli politika stb.) becsatolásra került.

Az aláírt közszolgáltatási szerződés a határozat-tervezet mellékletét képezi, melynek kérem utólagos elfogadását.

A közszolgáltatással kapcsolatos jövőbeni kiadások önkormányzat költségvetésébe történő tervezéséhez szükséges felvenni a 052020 szennyvízgyűjtése, tisztítása, elhelyezése kormányzati funkciót az önkormányzat törzskönyvébe.

Kérem a képviselő-testületet az előterjesztés megtárgyalását követően hozza meg döntését.

Tiszavasvári, 2022. június 28.

**Szőke Zoltán**

**polgármester**

**határozat-tervezet**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2022. (VI.30.) Kt. számú**

**határozata**

**Nem közművel összegyűjtött háztartási szennyvíz begyűjtésére irányuló közszolgáltatási szerződés utólagos jóváhagyásáról**

Tiszavasvári Város Önkormányzata Képviselő-testülete a „**Nem közművel összegyűjtött háztartási szennyvíz begyűjtésére irányuló közszolgáltatási szerződés utólagos jóváhagyásáról**” szóló előterjesztést megtárgyalta és az alábbi határozatot hozza:

**Utólagosan jóváhagyja Tiszavasvári Város Önkormányzata** (4440 Tiszavasvári, Városháza tér 4. szám) és a **NYÍRSÉGVÍZ Zrt.** (4400 Nyíregyháza, Tó u. 5., cégjegyzékszám: 15-10-040209, képviseli: Tóth István vezérigazgató) között Tiszavasvári Város közigazgatási területén keletkező nem közművel összegyűjtött háztartási szennyvíz begyűjtésére irányuló kötelező közszolgáltatás ellátásáról szóló aláírt közszolgáltatási szerződést a határozat 1. melléklete szerinti tartalommal.

**Határidő**: azonnal **Felelős**: Szőke Zoltán polgármester

Felkéri a polgármestert, hogy Tiszavasvári Város Önkormányzata törzskönyvének módosítását – 052020 szennyvízgyűjtése, tisztítása, elhelyezése kormányzati funkció felvétele miatt - terjessze a képviselő-testület elé.

**Határidő**: 2022. július 31. **Felelős**: Szőke Zoltán polgármester

...../2022. (VI.30.) Kt. sz. határozat 1. melléklete













